Potch-plaasaanval: Sakeman gegroetCobus en Lynette van Wyk. Foto: Facebook ŉ Gedenkdiens vir Cobus van Wyk (69), die sakeman wat verlede week tydens ŉ plaasaanval buite Potchefstroom gesterf het, word Vrydag in dié Noordwes-dorp gehou. Van Wyk is dood nadat hy Vrydag omstreeks 22:30 vermoedelik deur drie aanvallers op ŉ plaas in die Vyfhoek-omgewing oorval is. Werner van Wyk, Cobus se seun, het Dinsdag op sy Facebook-blad bevestig ŉ gedenkdiens “vir ons ongelooflike, wonderlike eggenoot, pa, oupa, broer en vriend” sal Vrydag om 11:00 gehou word. Maroela Media het vroeër berig lt.kol. Pelonomi Makau, ŉ woordvoerder van die polisie, het Dinsdag gesê ŉ nadoodse ondersoek het bevestig Van Wyk het aan ŉ hartaanval gesterf en is nie doodgeskiet soos voorheen vermoed nie. Makau het vroeër gesê Van Wyk en een van sy seuns het Vrydagaand buite die huis op die plaas gaan ondersoek instel nadat ŉ alarm afgegaan het. Hulle het drie verdagtes naby die heining gewaar. ŉ Struweling het tussen Van Wyk en sy seun en een van die aanvallers ontstaan en ŉ skoot is in die proses afgevuur. Van Wyk se seun kon glo daarin slaag om ŉ vuurwapen en ŉ mes by die aanvaller af te neem, maar Van Wyk het op die toneel gesterf. Die aanvallers het van die toneel gevlug. Die polisie het aanvanklik ŉ saak van moord ondersoek, maar het dit na aanleiding van die uitslae van die nadoodse ondersoek na ŉ saak van poging tot moord verander. Makau het gesê Van Wyk se familie vermoed dat die struweling met die aanvaller sy hartaanval veroorsaak het. Die aanvallers was ook glo gewapen en daarom word ŉ saak van poging tot moord ondersoek. Van Wyk en sy vrou, Lynette, het die Multi Styl-onderneming in Potchefstroom bedryf wat dekorverhuring vir troues en gesellighede doen.